b'\n_START_ARTICLE_\nSiederia listerella\n_START_SECTION_\nUtseende\n_START_PARAGRAPH_\nHannen er en liten til middelsstor (vingespenn 11-15,5 mm), spinkel sekkspinner. Antennene er tr\xc3\xa5dformede og omtrent halvparten s\xc3\xa5 lange som forvingene. Hodet og kroppen er gr\xc3\xa5svarte. Forvingen er forholdsvis stor, lys med m\xc3\xb8rkgr\xc3\xa5tt, tett nettm\xc3\xb8nster. Bakvingen er gr\xc3\xa5hvit. Hos denne arten er vingene kledt med forholdsvis brede skjell. Hunnen er m\xc3\xb8rkbrun, fet og larvelignende, men antenner og bein er velutviklede. Fasett\xc3\xb8ynene er ganske sm\xc3\xa5. Larven lever i en 6-8 mm lang, sigarformet larvesekk med trekantet tverrsnitt. Den er kledt med sandkorn.\n_START_SECTION_\nLevevis\n_START_PARAGRAPH_\nArten finnes helst ved solrike lysninger og skogkanter i furudominert barskog, gjerne p\xc3\xa5 sandig jord. Den er trolig noe varmekrevende. Larven eter moser og lav og utvikler seg p\xc3\xa5 ett \xc3\xa5r. De voksne sommerfuglene er aktive i april-mai.\n_START_SECTION_\nUtbredelse\n_START_PARAGRAPH_\nArten er kjent fra Norden, Baltikum og det nordvestlige Russland, men gjelder for \xc3\xa5 v\xc3\xa6re uvanlig over alt. I Norge er det bare to funn, fra Elverum i Hedmark og fra Saltdal i Nordland, begge tidlig p\xc3\xa5 1980-tallet.'